Onsdag bliver første spadestik til Hobros nye midtby taget.

Onsdag bliver der taget et vigtigt spadestik i Hobro. Her begynder arbejdet med at forme byens nye midtby, som skal gøre Hobro til en attraktiv by for tilflyttere. Siden foråret har Mariagerfjord Vand arbejdet på at kloakere og klimasikre bymidten. Nu er turen så kommet til at anlægge de nye vej- og stiforløb, byrum og ikke mindst den nye busterminal. Alt sammen for at gøre visionerne om en mere attraktiv midtby i Hobro til virkelighed. - Folk har virkelig fået øjnene op for Hobro, og midtbyprojektet vil sammen med Maritimt Kulturcenter og en kommende forskønnelse af indfaldsvejene gøre byen til en endnu bedre oplevelse. Vi har arbejdet målrettet med de nye tanker om midtbyen siden 2009, så jeg er rigtig glad for, at vi nu begynder at kunne se resultaterne, siger Mogens Jespersen (Venstre), borgmester i Mariagerfjord Kommune. Den nye midtby skal stå færdig i slutningen af 2015.